จองบ้านธอส.พุ่ง1.2หมื่นล้านยอดลูกค้าต่างจังหวัดเกินครึ่ง
คนกู้ซื้อบ้านหลังแรก 0% วันที่ 2 ยอดกู้เพิ่มขึ้น 3,400 ล้าน เชื่ออีกไม่กี่วันหมด ธอส.เล็งดันโครงการเข้าร่วมงานมันนี่เอ็กซ์โป 12 พ.ค.
11 ส.ค. 2554

คนกู้ซื้อบ้านหลังแรก 0% วันที่ 2 ยอดกู้เพิ่มขึ้น 3,400 ล้าน เชื่ออีกไม่กี่วันหมด ธอส.เล็งดันโครงการเข้าร่วมงานมันนี่เอ็กซ์โป 12 พ.ค. 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า มีลูกค้ามายื่นขอสินเชื่อบ้านหลังแรกในวันที่สอง 2,441 ราย วงเงิน 3,413 ล้านบาท ส่งผลให้มียอดผู้ขอสินเชื่อล่าสุดอยู่ที่ 8,400 ราย วงเงินรวม 1.24 หมื่นล้านบาท แบ่งเป็นผู้ขอสินเชื่อในต่างจังหวัด 55% และกรุงเทพฯ และปริมณฑล 45%
สาเหตุที่มีผู้มาขอสินเชื่อน้อยกว่าวันแรกเกือบเท่าตัวนั้นถือเป็นเรื่องปกติ เพราะวันแรกลูกค้าได้เตรียมตัวมาระยะหนึ่ง เมื่อเปิดโครงการจึงเดินทางมาขอได้เร็ว ส่วนลูกค้าวันที่สองน่าจะเป็นกลุ่มที่อยู่ระหว่างการทำเรื่อง เตรียมเอกสารเพิ่งเสร็จ
“ชี้ให้เห็นว่าธนาคารไม่ได้รับลูกค้าจากบ้านตามโครงการเข้ามากู้ในโครงการนี้ แต่ประชาชนต้องเดินทางมาขอสินเชื่อด้วยตัวเอง” นายวรวิทย์ กล่าว
อย่างไรก็ดีนายวรวิทย์ ยืนยันว่า การที่ยอดปล่อยกู้ในวันที่ 2 ทำได้เพียง3,418 ล้านบาท ไม่ได้เกิดจากการกำหนดมีเงื่อนไขการปล่อยสินเชื่อยากเกินไป จนทำให้ประชาชนไม่สนใจโครงการ ซึ่งเงื่อนไขสินเชื่อบ้านหลังแรกที่ตั้งไว้ ก็ตั้งใจให้มีความรัดกุมมากที่สุด สะท้อนให้เห็นว่าเราไม่ได้ต้องการปริมาณลูกค้าจำนวนมาก แต่ต้องการให้สินเชื่อมีคุณภาพ ลูกค้ามีศักยภาพในการชำระหนี้ที่ดีได้
นายวรวิทย์ คาดว่าภายในวันที่ 9-11 พ.ค.นี้ จะมีประชาชนเข้ามาขอสินเชื่อรวมประมาณ 2 หมื่นล้านบาท ซึ่งวงเงินที่เหลืออีก 5,000 ล้านบาท จะนำไปร่วมในงานมันนี่เอ็กซ์โป วันที่ 12 พ.ค.นี้ โดย ธอส.จะจัดโปรโมชันเงินกู้อัตราดอกเบี้ย 0% นาน 6 เดือน เพื่อรองรับประชาชนที่เข้าร่วมโครงการบ้านหลังแรกไม่ทันด้วย
ด้านบริษัทข้อมูลเครดิตแห่งชาติ หรือเครดิตบูโร เปิดเผยบัญชีสินเชื่อที่อยู่อาศัยมี 1.9 ล้านบัญชี ในจำนวนนี้ 1.67 ล้านบัญชี ไม่มีการผิดนัดชำระ เป็นบัญชีปกติ ส่วนบัญชีที่ต้องติดตามใกล้ชิดเพราะมีการค้างชำระ แต่ยังไม่เป็นเอ็นพีแอล 40,619 บัญชี และเป็นบัญชีที่ค้างเกิน 91 วัน หรือเป็นเอ็นพีแอลไปแล้ว 231,508 บัญชี โดยเครดิตบูโรระบุว่าจำนวนเอ็นพีแอลที่เกิดขึ้นยังไม่น่าวิตก
สำหรับบรรยากาศของประชาชนที่เดินทางเข้ามาขอสินเชื่อ ที่ธอส. สำนักงานใหญ่ (พระราม 9) มีประชานชนทยอยเดินทางเข้ามาขอสินเชื่ออย่างต่อเนื่อง ตั้งแต่ช่วงเช้า แต่จำนวนผู้ขอสินเชื่อถือว่าบางตากว่าวันเปิดโครงการวันแรก
อย่างไรก็ดี พบว่าการเดินทางมาขอสินเชื่อเป็นวันที่ 2 ประชาชนที่เข้ามายื่นขอสินเชื่อในวันนี้ส่วนใหญ่เริ่มมีความเข้าใจ และนำเอกสารต่างๆ โดยเฉพาะเอกสารโฉนดที่ดิน สัญญาซื้อขาย หรือที่อยู่อาศัยที่จะนำมาเป็นหลักทรัพย์ค้ำประกัน อย่างไรก็ตามยังมีบางรายที่ยังไม่เข้าใจ จึงไม่ผ่านขั้นตอนการพิจารณาเอกสาร
นายประเสริฐ แต่ดุลยสาธิต รองกรรมการผู้จัดการ บริษัท พฤกษา เรียลเอสเตท เปิดเผยว่า โครงการเงินกู้บ้านหลังแรก ธอส. ดอกเบี้ย 0% เป็นเวลา 2 ปี จะช่วยขับเคลื่อนเศรษฐกิจถึง 1 แสนล้านบาท เนื่องจากจะทำให้ผู้ประกอบการที่โอนบ้านได้ในช่วง 4 เดือนหลังจากนี้ จะต้องสร้างโครงการใหม่
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษา เรียลเอสเตท กล่าวว่า กลุ่มลูกค้าที่ได้ประโยชน์คือผู้ซื้อทาวน์เฮาส์ราคา 1-1.5 ล้านบาท คอนโดมิเนียมยูนิตละ 1 ล้านบาท และบ้านเดี่ยวหลังละ 3 ล้านบาท ทำให้ยอดโอนบ้านในไตรมาส 2 สูงขึ้น